Zagreb, 1. veljače 2019.g.

**Z A P I S N I K**

sa **37. sjednice** Povjerenstva za odlučivanje o sukobu interesa održane dana 1. veljače 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 36. sjednice te poziva članove da se izjasne o tome da li prihvaćaju zapisnike. Utvrđuje se da članovi Povjerenstva jednoglasno prihvaćaju zapisnike.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Aleksandra Jozić-Ileković predlaže da se dnevni red dopuni s toč. 17. Davanje mišljenja u predmetu **M-13/19, na zahtjev NIKOLINE BRNJAC, državne tajnice u Ministarstvu mora, prometa i infrastrukture**. Član Povjerenstva Davorin Ivanjek predlaže da se dnevni red dopuni s toč. 18. Davanje mišljenja u predmetu **M-9/19, na zahtjev JASENKE NOVAK, zamjenice općinskog načelnika općine Gornji Mihaljevec.** Utvrđuje se da članovi Povjerenstva jednoglasno prihvaćaju navedeni prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-219/18, dužnosnik IVAN KOVAČIĆ, zastupnik u Hrvatskom saboru do 5. prosinca 2017.g.** iznosi predmet i navodi da je protiv dužnosnika pokrenut postupak zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješćima o imovinskom stanju dužnosnika i stanja imovine kako proizlazi iz podataka prikupljenih od nadležnih tijela. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješćima o imovinskom stanju dužnosnika s imovinom utvrđenom u postupku provjere na temelju pribavljenih podataka od nadležnih državnih tijela, u odnosu na podatke o vlasništvu nekretnine dužnosnikove supruge, dužnosnik počinio povredu članka 27. ZSSI-a, u vezi s člankom 8. i 9. ZSSI-a te da mu se za utvrđenu povredu ne izrekne sankcija s obzirom da je od prestanaka obnašanja dužnosti zastupnika u Hrvatskom saboru proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **P-138/18, dužnosnik GORAN LABUS, zamjenik gradonačelnika Grada Pakraca do 25. svibnja 2017.g.,** iznosi predmet i navodi da je protiv dužnosnika pokrenut postupak zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenika gradonačelnika Grada Pakraca. Dužnosnik je dana 23. travnja 2018.g. zaprimio navedenu Odluku Povjerenstva na koju nije podnio pisano očitovanje. U postupku je izvršen uvid u svu relevantnu dokumentaciju.

Izvjestitelj predlaže da se donese odluka kojom se utvrđuje da je dužnosnik počinio povredu članka 10. ZSSI-a, u vezi članka 8. I 9. ZSSI-a te da mu se za utvrđenu povredu ne izrekne sankcija s obzirom da je od prestanaka obnašanja dužnosti zamjenika gradonačelnika Grada Pakraca proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **P-125/18, dužnosnik DAMIR ŠANTEK, ravnatelj Državne geodetske uprave** iznosi predmet i navodi da je Povjerenstvo zaprimilo prijavu protiv dužnosnika u kojoj se u bitnome navodi da je Državna geodetska uprava sklapala ugovore s trgovačkim društvom GEOSOFT d.o.o. te da je vlasnik udjela u navedenom trgovačkom društvu kum navedenog dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se protiv dužnosnika pokrene postupak zbog moguće povrede članka 7. stavka 1. podstavka c) ZSSI-a, koja proizlazi iz donošenja Odluke i sklapanja odgovarajućeg ugovora s trgovačkim društvom GEOSOFT d.o.o., a sve s obzirom na to da je dužnosnik u odnosu kumstva s jednim od osnivača navedenog društva i osobom ovlaštenom za zastupanje istog.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-60/18, dužnosnik DAMIR BAJS, župan Bjelovarsko-bilogorske županije i dužnosnica JASNA VIŠNJEVIĆ, zamjenica gradonačelnika Grada Bjelovara do 8. lipnja 2017.g.** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik ponovno izabran za župana Bjelovarsko-bilogorske županije za mandatno razdoblje 2017.g. – 2021.g., dok dužnosnica koja je obnašala dužnost zamjenice gradonačelnika Grada Bjelovara u mandatu 2013.g. – 2017.g. nije ponovno izabrana na tu dužnost te ju je prestala obnašati u lipnju 2017.g. Nadalje se navodi da je dužnosnik imenovao u 2017.g. navedenu dužnosnicu u Upravno vijeće ustanove Županijska uprava za ceste župana Bjelovarsko-bilogorske županije nakon što je prestala obnašati dužnost zamjenice gradonačelnika Grada Bjelovara. Ističe se da je jedini osnivač te ustanove Bjelovarsko-bilogorska županija te da dužnosnica nije mogla biti imenovana u Upravno vijeće, obzirom da je isto suprotno člancima 14. i 20. ZSSI-a, jer je ustanova u poslovnom odnosu sa Gradom Bjelovarom. Predlaže se pokrenuti postupak protiv navedenih dužnosnika. Protiv dužnosnice je zaprimljena prijava u kojoj se navodi da je imenovana u Upravno vijeće Županijske uprave za ceste Bjelovarsko-bilogorske županije koja je u poslovnom odnosu s Gradom Bjelovarom, iz čega proizlazi da se nalazi u sukobu interesa.U postupku je izvršen uvid u svu relevantnu dokumentaciju. U postupku je izvršen uvid u svu relevantnu dokumentaciju.

Izvjestitelj predlaže da se donese odluka o nepokretanju postupka, obzirom da iz donošenja odluke o imenovanju zamjenice gradonačelnika Grada Bjelovara do 8. lipnja 2017.g. u Upravno vijeće Županijske uprave za ceste Bjelovarsko-bilogorske županije, ne proizlazi moguća povreda odredbi ZSSI-a te da se protiv dužnosnice pokrene postupak zbog moguće povrede članka 20. stavka 3. ZSSI-a u svezi s člankom 14. stavkom 1. ZSSI-a, koja proizlazi iz obavljanja funkcije članice Upravnog vijeća Županijske uprave za ceste Bjelovarsko-bilogorske županije u razdoblju unutar godine dana od dana prestanka obnašanja navedene dužnosti od 23. studenoga 2017.g. do 30. siječnja 2018.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **P-97/18, dužnosnik PERO MATIĆ, predsjednik Uprave trgovačkog društva Jadran d.d.** iznosi predmet i navodi da je protiv dužnosnika podnesena prijava u kojoj se u bitnome navodi da dužnosnik nije sukladno članku 8. stavku 1. ZSSI-a podnio izvješće o imovinskom stanju te da unatoč tome prima plaću, što je suprotno članku 8. stavku 12. ZSSI-a. Nadalje se navodi da dužnosnik postupa suprotno odredbi članka 7. stavka 1. podstavaka c) i d), jer je iz javnosti dostupnih informacija dužnosnik smješten u hotelu Marin, koji nije u vlasništvu trgovačkog društva Jadran d.d., što se opravdava nepostojanjem slobodnih i otvorenih kapaciteta za smještaj, iako su ti razlozi prestali postojati prije podnošenja iste prijave, kao i da dužnosnik svakodnevno koristi, na trošak navedenog trgovačkog društva, ugostiteljske usluge za potrebe prehrane članova uprave, iako postoji mogućnost korištenja istih usluga od strane trgovačkog društva Jadran d.d., a u cilju smanjenja rashoda, ekonomičnijeg poslovanja i očuvanja načela obnašanja javnih dužnosti propisanih člankom 5. ZSSI-a. Navodi se da iz izjave gradonačelnika Grada Crikvenice u javnosti i na sjednicama gradskoga vijeća, proizlazi kako je dužnosnik na tajnome sastanku navedenom gradonačelniku predstavio tajne podatke o poslovanju društva, kreditnim obvezama i sl., i to u opsegu većem od javno dostupnih informacija, u svrhu ostvarenja određenih dnevno-političkih interesa. U postupku je izvršen uvid u svu relevantnu dokumentaciju.

Izvjestitelj predlaže da se donese odluka o nepokretanju postupka, obzirom da je dužnosnik podnio izvješće o imovinskom stanju povodom stupanja na istu dužnost prije nego ga je Povjerenstvo u smislu članka 10. ZSSI-a pozvalo zaključkom da to učini te se protiv dužnosnika neće pokrenuti postupak u pogledu podmirivanja troškova korištenja službenog vozila, prehrane i smještaja koje je primao od trgovačkog društva Jadran d.d., obzirom da je isto ostvarivao na temelju Ugovora o pravima i obvezama predsjednika Uprave i ugovora o radu i dvaju Dodataka tom Ugovoru sklopljenima s tim trgovačkim društvom na temelju općih akata na čije odredbe isti upućuju, iz čega ne proizlazi povreda članka 7. ZSSI-a ili drugih odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-427/17, dužnosnik FEDOR DORČIĆ, v.d. ravnatelja Hrvatskog zavoda za zdravstveno osiguranje do 23. studenog 2017.g.** iznosi predmet i navodi da su protiv dužnosnika podnesene prijave u kojima se u bitnom opetovano navodi da je u HZZO-u više osoba zaposleno pod okolnostima korupcije i nepotizma odnosno da su zaposlena nečija djeca, a da zbog toga nije odgovarao niti jedan dužnosnik niti rukovoditelj direkcije. U samim prijavama se ne ističe niti jedno konkretno ime niti zaposlene osobe niti osobe na čiju se odgovornost htjelo ukazati. Obzirom na istaknuti medijski tekst uz prijavu, koji se odnosi na dužnosnika Fedora Dorčića, Povjerenstvo je ove prijave smatralo prijavama protiv navedenog dužnosnika. Naime, uz prijave su priloženi ispisi određenih medijskih tekstova, objavljenih 17. i 21. siječnja 2017.g. na portalu *jutarnji.hr*, naslova „Slučaj uhljebljivanja koji je otkrio Jutarnji“, koji se u bitnom odnose na zapošljavanje Matea Buljevića, dečka kćeri vršitelja dužnosti ravnatelja HZZO-a. Ujedno u prilogu jedne od prijava nalazi se ispis teksta objavljenog 28. svibnja 2017.g. na portalu *danas.hr*, naslova „Nezakonit način zapošljavanja u HZZO-u“, u kojem se ukazuje na okolnost da je jedna od osoba zaposlenih na natječaju u HZZO-u i sin dužnosnice Jasenke Pap, pomoćnice ravnatelja HZZO-a od 24. lipnja 2015. do 21. lipnja 2018.g. U istom tekstu se ukazuje i na okolnost da su u HZZO-u zaposlena kći rukovoditeljice Kadrovske službe i direkciji HZZO-a Zagreb te sin i kći rukovoditelja Službe za prodaju dobrovoljnog zdravstvenog osiguranja. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o nepokretanju postupka s obzirom da okolnosti zapošljavanja osobe u HZZO-u, na koje upućuje dokumentacija uz prijavu, ne predstavljaju osnovu za obnovu postupka u kojem je, vezano za istu okolnost, donijeta odluka o nepokretanju postupka broj 711-I-78-P-87-17/18-06-17 od 8. prosinca 2017.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-303/17, dužnosnik ZDRAVKO BRLJEK, općinski načelnik Općine Novigrad Podravski** iznosi predmet i navodi da je protiv dužnosnika podnesena prijava u kojoj se u bitnom navodi da je prijavljeni dužnosnik uz obnašanje dužnosti općinskog načelnika Općine Novigrad Podravski zaposlen kao službenik u Gradu Koprivnici. Grad Koprivnica je osnivač trgovačkog društva GKP Komunalac d.o.o. Koprivnica, koje obavlja poslove prikupljanja, odvoza i zbrinjavanja komunalnog otpada na području Općine Novigrad podravski. Dužnosnik u Gradu Koprivnici obavlja prvenstveno poslove komunalnog redara te time neposredno surađuje s navedenim trgovačkim društvom. Općina Novigrad Podravski navedeno trgovačko društvo plaća također i za održavanje zelenih otoka te za usluge održavanja groblja. Dužnosnik ukazuje i na istu stranačku pripadnost kao i direktorice trgovačkog društva GKP Komunalac Koprivnica d.o.o. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave u odnosu na radni odnos dužnosnika u Gradu Koprivnici i poslovni odnos Općine Novigrad Podravski s trgovačkim društvom KOMUNALAC d.o.o. Koprivnica, ne upućuju na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-314/17, dužnosnik ZVONKO ŠKREBLIN, općinski načelnik Općine Desinić,** iznosi predmet i navodi da je protiv dužnosnika zaprimljena prijava u kojoj se, između ostalog, navodi kako dužnosnik uz obnašanje dužnosti općinskog načelnika Općine Desinić obavlja i poslove upravitelja poljoprivredne zadruge Desiničanka. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja zadrugom Desiničanka Desinić, poljoprivredna zadruga.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-365/17, dužnosnik MARIO HLAD, zamjenik općinskog načelnika Općine Jakovlje** iznosi predmet i navodi da je protiv dužnosnika podnesena prijava u kojoj se u bitnom navodi da je dužnosnik izgradio malonogometno igralište naziva MA-EN-SPORT s umjetnom travom na zemljištu u vlasništvu Općine Jakovlje i Republike Hrvatske kao i da je bespravno izgradio svlačionice za igralište uz zgradu koju koristi nogometni klub Dinamo Jakovlje, a da je Općina Jakovlje platila novo krovište za navedene privatne svlačionice. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Jakovlje te obavljanja funkcije direktora trgovačkog društva SP HLAD 4M d.o.o. iz Jakovlja počevši od 8. lipnja 2017.g. pa nadalje te zbog moguće povrede istog članka, koja proizlazi iz obnašanja dužnosti zamjenika općinskog načelnika Općine Jakovlje počevši od 8. lipnja 2017.g. te istovremenog obavljanja poslova upravljanja u obrtu TERMO HLAD, u vlasništvu dužnosnika. Izvjestiteljica predlaže da se postupak ne pokrene vezano za okolnost da je trgovačko društvo MA-EN-SPORT d.o.o. iz Jakovlja, u kojem dužnosnik ima udjele u vlasništvu, nositelj koncesije za uređenje i upravljanje sportskim terenima na dijelu nekretnine u vlasništvu Općine Jakovlje, s obzirom da je iz prikupljenih podataka i dokumentacije utvrđeno da je navedenu koncesija dodijelila Općina Jakovlje ugovorom sklopljenim 11. srpnja 2014.g. na razdoblje od 20 godina, odnosno prije nego je dužnosnik stupio na navedenu dužnost i da Općina Jakovlje u razdoblju za koje su dostavljeni podaci, nije stupala u nove poslovne odnose s društvima MA-EN-SPORT d.o.o. i SP HLAD 4M d.o.o. te obrtom TERMO HLAD, slijedom čega ne proizlazi da je u postupanju dužnosnika došlo do moguće povrede članka 17. ili drugih odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-366/18, dužnosnik MARIN ŠTRITOF, općinski načelnik Općine Dubravica** iznosi predmet i navodi da je uvidom u izvadak iz Obrtnog registra Ureda državne uprave u Zagrebačkoj županiji, Službe za gospodarstvo, Ispostave Zaprešić utvrđeno je da je pod matičnim brojem obrta: 91245737 bio upisan obrt Frigoterm. Kao datum početka obavljanja obrta upisan je 15. siječnja 1996.g., a kao vlasnik upisan je Marin Štritof. Dana 4. svibnja 2017.g. u Obrtnom registru evidentirana je odjava obrta. Međutim, u Obrtnom registru nije evidentirano da je upravljanje obrtom bilo preneseno na poslovođu. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1., koja proizlazi iz istovremenog obavljanja navedene dužnosti i obavljanja poslova upravljanja obrtom Frigoterm, u vlasništvu dužnosnika, te obavljanja funkcije direktora trgovačkog društva Frigoekspert d.o.o., kao i zbog moguće povrede članka 16. stavka 1. koja proizlazi iz propusta prijenosa upravljačkih prava na temelju udjela u vlasništvu trgovačkog društva Frigoekspert d.o.o. na povjerenika koji nije s dužnosnikom povezana osoba u smislu članka 4. stavka 5. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetu **M-1/19 na zahtjev dužnosnika PERICE BOSANČIĆA, općinskog načelnika Općine Dugopolje** iznosi predmet i navodi da je dužnosnik podnio zahtjev za mišljenje u kojem navodi kako već gotovo 15 godina, na temelju ugovora o djelu i ugovora o autorskom djelu, povremeno obavljao posao web dizajnera i administratora, za poslovnog partnera koji nema zasnovanih poslovnih odnosa sa Općinom Dugopolje u kojem obnaša javnu dužnost, a do sada ostvarenu naknadu prijavio je u podnesenom izvješću o imovinskom stanju dužnosnika. Slijedom iznesenog, dužnosnik traži mišljenje je li navedeno povremeno obavljanje poslova u skladu s odredbama ZSSI-a.

Izvjestiteljica predlaže da se donese mišljenje da dužnosnik na temelju članka 13. stavka 2. ZSSI-a, može uz profesionalno obnašanje javne dužnosti općinskog načelnika Općine Dugopolje obavljati posao web dizajnera i administratora za trgovačko društvo POSLOVNI EDUKATOR d.o.o. i uz primanje naknade, s obzirom da se navedeni posao obavlja povremeno, pa nije riječ o ostvarivanju prihoda u smislu redovitog i stalog zanimanja. Na temelju članka 13. stavka 4. ZSSI-a dužnosnik je obvezan u izvješću o imovinskom stanju dužnosnika prijaviti Povjerenstvu prihode stečene na temelju obavljenih poslova istekomgodine u kojoj su naknade i prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **M-12/19 na zahtjev dužnosnika MARINA MANDARIĆA, gradonačelnika Grada Đakova** iznosi predmet i navodi da je dužnosnik podnio zahtjev za mišljenjem u kojem navodi da je prije stupanja na dužnost bio zaposlen u Zagrebačkoj banci d.d., u poslovnici Đakovo, na radnom mjestu Voditelja poslovnog odnosa poduzetničkog bankarstva. S obzirom da se Grad Đakovo ove godine namjerava zadužiti kod poslovne banke ili izvršiti refinanciranje postojećeg kredita, dužnosnik od Povjerenstva traži mišljenje postoji li sukob interesa ukoliko Grad Đakovo otvori poslovni račun, vrši platne transakcije ili se kreditno zaduži u Zagrebačkoj banci d.d. Zagreb čiji je dužnosnik bio zaposlenik prije stupanja na dužnost.

Izvjestiteljica predlaže da se donese mišljenje da sukladno odredbama ZSSI-a nema zapreke da Grad Đakovo stupi u poslovni odnos sa Zagrebačkom bankom d.d., u kojoj je dužnosnik bio u radnom odnosu prije stupanja na navedenu dužnost i s kojom ima potpisan sporazum o pravu povratka na rad nakon prestanka obnašanja dužnosti, pod uvjetom da Grad Đakovo prikupi ponude najmanje tri poslovne banke te ukoliko ponuda Zagrebačke banke d.d. bude ekonomski najpovoljnija ponuda. Ukazuje se dužnosniku da se u cilju zaštite vlastite vjerodostojnosti te očuvanja povjerenja građana u tijela javne vlasti, kao i otklanjanja svake sumnje da je koristio dužnost gradonačelnika Grada Đakova radi postizanja probitka Zagrebačke banke d.d., izuzme od svakog, pa i posrednog, sudjelovanja u postupka odabira poslovne banke u kojoj će Grad Đakovo otvoriti račun, vršiti platne transakcije ili se kreditno zadužiti, kao i od potpisivanja ugovora sa Zagrebačkom bankom d.d., te da za isto ovlasti svog zamjenika. Dužnosnik se nadalje upućuje da obavijesti Gradsko vijeće Grada Đakova o prethodnom radnom odnosu u Zagrebačkoj banci d.d., kao i sklopljenom sporazumu o pravu povratka na rad u istu nakon prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **M-14/19 na zahtjev dužnosnika IVE DUJMIĆA, gradonačelnika Grada Opatije** iznosi predmet i navodi da je dužnosnik podnio zahtjev za mišljenjem u kojem u bitnom navodi da je pred Povjerenstvom vođen postupak pod brojem P-234/17 zbog moguće povrede članka 18. stavka 1. ZSSI-a koja proizlazi iz propusta obavještavanja Povjerenstva o nastanku poslovnog odnosa između Grada Opatije i trgovačkog društva Marea d.o.o., u kojem je jedini imatelj udjela u vlasništvu dužnosnikov bračni drug. Dužnosnik navodi kako je na internetskoj stranici Povjerenstva vidljivo da se o navedenom predmetu raspravljalo dana 16. studenoga 2018.g, ali da mu navedena odluka kojom se utvrđuje povreda članka 18. stavka 1. ZSSI-a nije dostavljena, već je ista objavljena na navedenoj internetskoj stranici dana 23. siječnja 2019.g., odnosno dva mjeseca nakon donošenja odluke i samo dan nakon dužnosnikova pisanog upita kako je Povjerenstvo odlučilo u tom predmetu. Dužnosnik iznosi kako vjeruje da se radi o slučajnom propustu Povjerenstva, obzirom da je žurno postupanje važno radi budućih postupanja dužnosnika i ostvarivanja javnog interesa. Dužnosnik napominje da će pokušati dokazati u upravnom sporu kako nije počinio povredu članka 18. stavka 1. ZSSI-a te ističe da je trgovačko društvo Marea d.o.o. podnijelo zahtjev za koncesijsko odobrenje za obavljanje gospodarske djelatnosti na plaži Ičići u 2019.g. sukladno Planu davanja koncesija za gospodarsko korištenje pomorskog dobra u 2019.g. Dužnosnik na temelju članka 18. stavka 2. i stavka 3. ZSSI-a traži mišljenje Povjerenstva s uputom o načinu postupanja do 29. siječnja 2019.g., kada je sazvana sjednica Vijeća za koncesijska odobrenja uz napomenu da bi uputu zatražio odmah po primitku odluke da je pisanu odluku zaprimio po njezinu donošenju.

Izvjestitelj predlaže da se donese mišljenje da Grad Opatije može stupiti u poslovni odnos s trgovačkim društvom Marea d.o.o., u kojem je jedini vlasnik poslovnih udjela dužnosnikova supruga, ukoliko dužnosnik postupi u skladu s uputama Povjerenstva koje će se navesti u mišljenju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-11/19 na zahtjev dužnosnika DRAŽENA MUFIĆA, gradonačelnika Grada Vrbovsko** iznosi predmet i navodi da dužnosnik od Povjerenstva, u skladu s člankom 18. stavkom 1. ZSSI-a, traži mišljenje može li Grad Vrbovsko i pod kojim uvjetima stupiti u poslovni odnos s TRGOVAČKIM OBRTOM, u vlasništvu supruge dužnosnika Dražena Mufića, za nabavu klupa i koševa za otpad. U zahtjevu se navodi kako je supruga dužnosnika vlasnica TRGOVAČKOG OBRTA iz Vrbovskog, koji je osnovan 2003. godine i koji proizvodi klupe i koševe za otpad. Grad Vrbovsko je u ranijim godinama, sukladno Zakonu o javnoj nabavi i Pravilniku o jednostavnim nabavama Grada Vrbovskog, sklapao ugovore sa navedenim trgovačkim obrtom, a u 2019. godini planira nabavu klupa i koševa za otpad ukupne vrijednosti cca. 30.000,00 do 50.000,00 kuna (jednostavna nabava). Ukoliko cijenom i kvalitetom najpovoljnija ponuda bude ona obrta u vlasništvu supruge dužnosnika, ista bi se razmatrala za sklapanje ugovora o nabavi klupa i koševa za otpad.

Izvjestiteljica predlaže da se donese mišljenje da Grad Vrbovsko može stupiti u poslovni odnos, odnosno sklopiti ugovor o kupoprodaji klupa i koševa za otpad s Trgovačkim obrtom u vlasništvu supruge dužnosnika sukladno Zakonu o javnoj nabavi i Pravilniku o jednostavnim nabavama Grada Vrbovskog, ukoliko dužnosnik postupi u skladu s uputama Povjerenstva koje će biti navedene u mišljenju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Predsjednica Povjerenstva kao izvjestiteljica u predmetu **M-17/19 na zahtjev dužnosnice BRUNE DADIĆ, zamjenice općinskog načelnika Općine Okrug** iznosi predmet i navodi da je dužnosnica dostavila zahtjev u kojem navodi da od 25. svibnja 2017.g. profesionalno obnaša dužnost zamjenice općinskog načelnika Općine Okrug, dok je prije stupanja na navedenu dužnost bila zaposlena na neodređeno vrijeme u osnovnoj školi u Splitu na radnom mjestu stručnog suradnika te je sklopila sporazum o povratku na rad po prestanku profesionalnog obnašanja dužnosti. Dužnosnica od Povjerenstva traži mišljenje može li kao zamjenica općinskog načelnika biti imenovana za vršitelja dužnosti ravnatelja obrazovne ustanove (osnovne škole u osnivanju) čiji osnivač je jedinica područne (regionalne) samouprave, dakle županija te može li navedene poslove obavljati uz profesionalni ili volonterski način obnašanja dužnosti zamjenice općinskog načelnika Općine Okrug. Dužnosnica nadalje pojašnjava da mišljenje ne traži samo za slučaj privremenog obavljanja poslova ravnatelja Osnovne škole u osnivanju kada osnivač, nadležna županija, imenuje vršitelja dužnosti koji pribavlja dozvole i poduzima druge radnje vezane za početak rada škole i konstituiranja tijela škole, već i za slučaj obavljanja navedenih poslova nakon konstituiranja škole, dakle nakon provedenog natječaja za radno mjesto ravnatelja.

Izvjestiteljica predlaže da se donese mišljenje da sukladno odredbama ZSSI-a, dužnosnica može istovremeno uz profesionalno obnašanje navedene dužnosti biti vršiteljica dužnosti ravnatelja osnovne škole u osnivanju, odnosno, nakon provedenog osnivanja može biti ravnateljica osnovne škole čiji osnivač nije jedinica lokalne samouprave u kojoj obnaša dužnost, s obzirom da navedeni poslovi ne predstavljaju poslove upravljanja poslovnim subjektom, ali za obavljanje istih ne može primati plaću ili naknadu. Ukoliko dužnosnica promjeni način obnašanja dužnosti zamjenice općinskog načelnika Općine Okrug te istu počne obnašati kao volonter, moći će za obavljanje poslova vršiteljice dužnosti ravnatelja škole u osnivanju te nakon osnivanja škole, za obavljanje poslova ravnateljice škole, primati naknadu, odnosno plaću.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-18/19 na zahtjev dužnosnika ANTE VRANJEŠA, člana uprave Jadrolinije** iznosi predmet i navodi da je dužnosnik dostavio Povjerenstvu zahtjev u kojem moli mišljenje je li u obvezi podnijeti izvješće o imovinskom stanju vezano uz prestanak obnašanja dužnosti, povodom činjenice da ga je Nadzorni odbor opozvao s dužnosti člana Uprave JADROLINIJE s danom 4. prosinca 2018.g., a s obzirom da dužnosnik isti opoziv smatra nezakonitim, o čemu se vodi postupak pred nadležnim institucijama radi poništenja takve odluke te očekuje da će se uskoro situacija izmijeniti na način da će ga se ponovno imenovati članom Uprave te da će nastaviti s obnašanjem dužnosničkog mandata.

Izvjestiteljica predlaže da se donese mišljenje da je na temelju članka 8. stavka 2. ZSSI-a, Ante Vranješ, član Uprave JADROLINIJE do 4. prosinca 2018.g., dužan Povjerenstvu podnijeti izvješće o imovinskom stanju povodom prestanka obnašanja dužnosti, u roku od 30 dana od dana na koji je nastupio opoziv, neovisno o činjenici da je valjanost opoziva osporena u sudskom postupku.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-13/19, na zahtjev NIKOLINE BRNJAC, državne tajnice u Ministarstvu mora, prometa i infrastrukture** iznosi predmet i navodi da je dužnosnica dostavila zahtjev za mišljenjem u kojem moli mišljenje Povjerenstva u vezi spojivosti obavljanja funkcije državne tajnice i rada u ustanovi iz sustava visokog obrazovanja u svojstvu izvanrednog profesora kao dopunski rad kod drugog poslodavca u Zakonom o radu dopuštenom broju sati.

Izvjestiteljica predlaže da se donese mišljenje da na temelju članka 13. stavka 3. ZSSI-a, dužnosnica može za vrijeme obnašanja dužnosti državne tajnice u Ministarstvu mora, prometa i infrastrukture, obavljati znanstvenu i edukacijsku djelatnost u znanstveno- obrazovnoj ustanovi, na temelju ugovora ili sporazuma o obavljanju znanstvene i edukacijske djelatnost te za navedene poslove primati naknadu. Na temelju članka 13. stavka 4. ZSSI-a, dužnosnica je obvezna u izvješću o imovinskom stanju prijaviti Povjerenstvu prihode stečene na temelju obavljanja znanstvene i edukacijske djelatnosti, istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Član Povjerenstva Davorin Ivanjek kao izvjestitelj u predmetu **M-9/19, na zahtjev JASENKE NOVAK, zamjenice općinskog načelnika općine Gornji Mihaljevec** iznosi predmet i navodi da je dužnosnica podnijela Povjerenstvu zahtjev za mišljenjem u kojem u bitnome navodi da je Općina Gornji Mihaljevec u tri navrata provodila natječaj za obavljanje poslova zimske službe odnosno čišćenja snijega te da do sada nitko nije podnio ponudu za obavljanje tih poslova. Dužnosnica traži mišljenje Povjerenstva može li se poslovni subjekt u vlasništvu njezina supruga prijaviti na natječaj za obavljanje poslova čišćenja snijega te bi li navedeno predstavljalo situaciju sukoba interesa.

Izvjestitelj predlaže da se donese mišljenje da Općina Gornji Mihaljevec može stupiti u poslovni odnos s poslovnim subjektom u vlasništvu bračnog druga dužnosnice, koji se odnosi na poslove zimske službe (čišćenje snijega) pod uvjetom da dužnosnica, odnosno Općina Gornji Mihaljevec postupe u skladu s uputama Povjerenstva koje će se navesti u mišljenju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**